paragraph_text: Eksplozija i erupcija stvorile su dugi progresivni morski val cunami. Na mjestu nastanka bio je visok 15 metara, a prema drugim podatcima od 30 do 40 metara. Preplavio je više stotina sela i tri gradića na obali Sumatre i zapadne Jave. Cunami se proširio vrlo daleko. Zabilježen je čak na južnom Indijskom oceanu na otocima Reunionu i Mauricijusu, proširio se i u južni Atlantski ocean te je zabilježen na Južnoj Georgiji te na otoku Hosteu kod rta Horna, što znači da se prelio i u Tihi ocean. Ubraja se u najveće poznate katastrofe nastale vulkanskom erupcijom.